ทองปิดบวก 60 เซนต์
สัญญาทองคำตลาดนิวยอร์กปิดขยับขึ้น60 เซนต์ปิดที่ 1,578.6 ดอลลาร์/ออนซ์หลังข้อมูลเศรษฐกิจอ่อนแอหนุนแรงซื้อ
22 ก.พ. 2556

สัญญาทองคำตลาดนิวยอร์กปิดขยับขึ้น60 เซนต์ปิดที่ 1,578.6 ดอลลาร์/ออนซ์หลังข้อมูลเศรษฐกิจอ่อนแอหนุนแรงซื้อ
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 60 เซนต์ หรือ 0.04% ปิดที่ 1,578.6 ดอลลาร์/ออนซ์ หลังจากดิ่งลงไปแตะระดับต่ำสุดในระหว่างวันที่ 1,554.3 ดอลลาร์
สัญญาทองคำดีดตัวขึ้น หลังจากที่ร่วงลงไปกว่า 72 ดอลลาร์/ออนซ์ หรือกว่า 4% ในกช่วง 5 วันทำการที่ผ่านมา ซึ่งส่วนหนึ่งเป็นเพราะการแข็งค่าของสกุลเงินดอลลาร์และการปรับตัวลงของยอดซื้อทองคำในช่วงเทศกาลตรุษจีน
ทั้งนี้ นักลงทุนเข้ามาช้อนซื้อสัญญาทองคำซึ่งเป็นสินทรัพย์ที่ปลอดภัย หลังจากมาร์กิตระบุว่า ดัชนีผู้จัดการฝ่ายจัดซื้อ (PMI) เบื้องต้นภาคการผลิตของยูโรโซนในเดือนก.พ.ลดลงสู่ระดับ 47.8 จาก 47.9 ในเดือนม.ค. ขณะที่ดัชนี PMI เบื้องต้นภาคบริการหดตัวลงแตะ 47.3 จาก 48.6 ในเดือนก่อนหน้า
ขณะที่สหรัฐรายงานว่า จำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 16 ก.พ. เพิ่มขึ้น 20,000 ราย สู่ระดับ 362,000 ราย ส่วนจำนวนผู้ขอรับสวัสดิการว่างงานอย่างต่อเนื่องโดยเฉลี่ย 4 สัปดาห์ เพิ่มขึ้น 8,000 ราย สู่ระดับ 360,750 ราย ซึ่งบ่งชี้ว่าตลาดแรงงานของสหรัฐยังคงฟื้นตัวอย่างเชื่องช้า